ODPOVEĎ SPOLOČNÉHO PODNIKU

31. Spoločný podnik F4E súhlasí so zistením. Treba poznamenať, že vďaka podpore Euratomu, ktorý poskytol ďalší rozpočet, nemali tieto chýbajúce platobné rozpočtové prostriedky v roku 2017 žiadny vplyv na plnenie povinností spoločného podniku F4E voči dodávateľom. Systém na prognózovanie platby bol interne plne prepracovaný a integrovaný do nového nástroja finančného hospodárenia ECOSYS a vzájomné pôsobenie medzi projektovými tímami a oddelením pre verejné obstarávanie, ktoré spravuje zmluvy, sa zlepšilo. Z dôvodu prípravy predbežných prognóz spoločný podnik F4E potvrdzuje, že chýbajúce platobné rozpočtové prostriedky vo výške okolo 150 mil. eur ovplyvnili aj rozpočet na rok 2018. Žiadosť o presun, ktorým sa pokryjú tieto ďalšie potreby, prebieha vo všeobecnom rozpočte Únie na rok 2018 s cieľom zvýšiť príspevok Euratomu pre spoločný podnik F4E. Žiadosť o návrh rozpočtu na rok 2019 a prognózy nasledujúcich rozpočtov už boli opätovne posúdené na základe metodiky predbežného prognózovania a prostredníctvom nového nástroja na plánovanie a podávanie správ ECOSYS.

32. Spoločný podnik F4E zdokonalí svoj súčasný vnútorný postup s cieľom nadviazať na vyhlásenie vedenia o záujme. Z tohto zlepšenia bude vyplývať, že aktualizácie vyhlásenia vedenia o záujme alebo iné vyhlásenia o konfliktoch záujmov budú formálne preskúmané príslušnými úradníkmi pre oznamovanie vrátane predsedu správnej rady v prípade riaditeľa spoločného podniku F4E.

33. Spoločný podnik Fusion for Energy (F4E) zdokonaľuje proces prijímania a výberové konania pomocou zlepšovacieho projektu, ktorý sa momentálne realizuje. V tejto súvislosti spoločný podnik F4E posilní svoje procesné aspekty, aby zohľadnil pripomienky Dvora audítorov a zlepšil vnútornú kontrolu i kvalitu procesu prijímania zamestnancov.

34. Čo sa týka zrušenia jedného výberového konania spoločného podniku F4E súdnym rozhodnutím v roku 2018, spoločný podnik F4E by chcel objasniť, že aj keď spoločný podnik musel toto rozhodnutie vykonať, podal proti nemu odvolanie. Takisto treba poznamenať, že v tejto veci konal aj európsky ombudsman, ktorý označil sťažnosť ako neopodstatnenú a rozhodol v prospech spoločného podniku F4E.

35. V súlade s Dvorom audítorov spoločný podnik F4E vykázal rezervu na náklady na vyradenie zariadení z prevádzky v konečnej účtovnej závierke za rok 2017. Čo sa týka nedostatkov v internej komunikácii, spoločný podnik vyrieši tento problém týmito opatreniami: — Interný postup spoločného podniku F4E „ročná účtovná závierka – otvorenie/závierka účtovného obdobia“ sa aktualizuje s cieľom objasniť informácie potrebné pre účtovnú závierku v súvislosti s rezervami a podmienenými záväzkami. Najmä od oddelenia riadenia projektov a rozpočtovej skupiny sa bude požadovať ročná aktualizácia stavu nákladov na vyradenie zariadení z prevádzky a deaktiváciu, ako aj ďalších udalostí alebo informácií, ktoré môžu ovplyvniť finančnú závierku. — Vedenie (a obzvlášť vedúci obchodného oddelenia) odovzdá účtovníkovi spoločného podniku F4E všetky príslušné informácie a, konkrétnejšie, rozhodnutia Poradného výboru pre riadenie a Rady ITER.

Kontrola prijatia opatrení na základe pripomienok z predchádzajúcich rokov

2015 – Predkladanie účtovných závierok

Spoločný podnik F4E v súčasnosti používa objem finančných prostriedkov ITER ako systém riadenia získanej hodnoty (Earned Value Management, EVM) a, spolu s monitorovaním míľnikov a analýzou vývoja, je to jednou z metód na monitorovanie pokroku jeho činností.

Na konci roka 2017 správna rada menovala pracovnú skupinu na stanovenie lepšieho spôsobu podávania správ spoločného podniku F4E vrátane úlohy vymedzenia vhodného systému EVM. Práca prebieha a úlohou predsedu pracovnej skupiny je podať správu o pokroku na zasadnutí správnej rady v júli 2018.

2015 – Pripomienky ku kľúčovým kontrolám systémov dohľadu a kontroly spoločného podniku

Druhý odsek: V spolupráci s organizáciou ITER sa začalo s aktualizáciou profilu finančných prostriedkov v oblasti verejného obstarávania s cieľom priblížiť sa k hodnote skutočnej práce prostredníctvom rôznych projektových fáz (t. j. návrh, výroba, dodanie, inštalácia). Niektoré oneskorenia mali vplyv na túto prácu a nový dátum ukončenia tejto činnosti sa predpokladá na koniec decembra 2018.

2015 – Prevádzkové verejné obstarávanie a granty

Napriek opakovaným snahám zlepšiť komunikáciu a šírenie informácií, predovšetkým v súvislosti so zavádzaním nového nariadenia o rozpočtových pravidlách, finančné objemy pre rokovacie konania v roku 2017 sú podobné ako v predchádzajúcich rokoch (47 % z celkovej sumy v roku 2017 v porovnaní so 49 % v roku 2016, 45 % v roku 2015 a 58 % v roku 2014).

Treba však poznamenať, že väčšina týchto postupov boli rokovacie konania s nízkou hodnotou, ktoré prebehli pod prahovou hodnotou na zverejnenie uvedenou v smernici a boli v úplnom súlade s nariadeniami o rozpočtových pravidlách spoločného podniku F4E. Tieto rokovacie konania s nízkou hodnotou predstavujú dlhodobý priemer približne 40 % počtu zmlúv spoločného podniku F4E za rok, pričom však tvoria len menej ako 1 % ročného rozpočtového záväzku.

Využitie rokovacích konaní v týchto prípadoch (v medziach stanovených nariadeniami o rozpočtových pravidlách spoločného podniku F4E) je reakciou na obavy súvisiace s riadnym finančným hospodárením, pretože tým spoločný podnik F4E dokáže skrátiť lehotu na uzatvorenie zmluvy, a to rýchlejšou reakciou na potreby projektu a efektívnejším využitím interných zdrojov pri obstarávaniach s vysokou hodnotou. Z tohto dôvodu sa spoločný podnik F4E domnieva, že ďalšie znižovanie v prípade rokovacích konaní s nízkou hodnotou nie je potrebné, keďže tieto konania zostávajú v súlade so zásadami a s ustanoveniami nariadení o rozpočtových pravidlách.

Ostatné rokovacie konania, zvyčajne zmluvy s vysokou hodnotou (v dlhodobom priemere okolo 5 % z celkového počtu postupov), sú znakom komplexného a inovačného prostredia, v ktorom spoločný podnik F4E pôsobí. Trh jadrovej syntézy je charakteristický tým, že v mnohých prípadoch existuje v členských štátoch alebo celosvetovo len veľmi obmedzená kapacita. Toto často vedie k minimalizovaniu hospodárskej súťaže, k duopolom/monopolom či dokonca k nedostatočnej účasti na výzvach na predkladanie ponúk.

Spoločný podnik F4E od roku 2012 posilnil svoje snahy v šírení informácií, ale počet účastníkov na prevádzkových výzvach je naďalej v priemere nižší, ako je žiaduce. Spoločný podnik F4E sa domnieva, že hlavnou príčinou nie je jeho slabá propagácia, ale sporadickosť a osobitnosť jeho nákupov. Prostredníctvom diskusie s ďalšími nákupcami veľkej vedeckej infraštruktúry v Európe spoločný podnik F4E dospel k záveru, že povaha činností súvisiacich s rozsahom veľkých vedeckých a technologických projektov je taká, že obmedzená hospodárska súťaž je, žiaľ, skutočnosť, na ktorú má jediný verejný obstarávateľ len obmedzený vplyv. S týmto záverom súhlasia aj iní verejní obstarávatelia, ktorí spravujú podobné projekty v Európe.

V dôsledku toho spoločný podnik F4E v roku 2016 inicioval fórum, ktoré zahŕňa podobné a svojho druhu jedinečné technologicky vyspelé cezhraničné projekty v Európe. Prostredníctvom tohto fóra rozličné organizácie s podobnými výzvami (najmä v súvislosti s nízkou mierou zapojenia a účasti priemyslu) spolupracujú na ich riešení koordinovanejším a účinnejším spôsobom. Medzi kľúčovými myšlienkami zhromaždenými prostredníctvom tohto fóra je posilnenie jednotného trhu s veľkými vedeckými projektmi, ktorý je stabilnejší a väčší, a tým aj príťažlivejší pre záujmy podnikov.

Prvé podujatie fóra, ktoré sa zameriava na priemysel, sa uskutočnilo v Dánsku na konci februára 2018, pričom sa na ňom zúčastnilo 1 037 delegátov z 530 spoločností a verejných organizácií z 29 krajín. Spätná väzba od účastníkov zastupujúcich priemysel a verejnosť po podujatí bola veľmi pozitívna a v júni 2018 účastníci fóra (F4E, ESA, ESO, CERN, EMBL, ESRF, ESS, XFEL, ILL) jednomyseľne hlasovali za odsúhlasenie kandidatúr organizácie na druhom veľkom podujatí v roku 2020 a za rozšírenie členstva fóra na ďalšie organizácie európskeho záujmu s podobnými veľkými technologicky vyspelými projektmi.

2015 – Práva duševného vlastníctva a priemyselná politika

Druhý odsek: Spoločný podnik F4E aktívne spolupracoval s nezávislými poradenskými agentúrami v oblasti hospodárskej politiky, Trinomics a Cambridge Econometrics, ktoré vypracovali štúdiu pre Európsku komisiu na tému „Vplyv činností ITER v EÚ“. Táto štúdia bola dokončená v apríli 2018. Jej hlavné výsledky sú zhrnuté ďalej.

— Čo sa týka efektívnosti priemyselnej politiky spoločného podniku F4E, výsledky z ekonometrického modelovania ukazujú, že investovanie do ITER vytvorilo v období medzi rokmi 2008 a 2017 okolo 34 000 pracovných miest. Pozitívny účinok bude pokračovať v budúcnosti, do konca výstavby ITER. Porovnaním ekonomickej návratnosti ITER a vytvárania pracovných miest s alternatívnym scenárom výdajov EÚ (s neutrálnou distribúciou výdavkov do všetkých hospodárskych odvetví) sa odhaduje, že ITER v období medzi rokmi 2008 a 2030 vytvorí členským štátom EÚ celkový čistý zisk vo výške 586 mil. eur.

— Čo sa týka duševného vlastníctva a šírenia informácií, výsledky štúdie potvrdili, že uvedené čisté výhody sa môžu výrazne zvýšiť vzhľadom na spin-off podniky a ďalšie inovácie stimulované spoločnosťami zameranými na ITER a rozvoj nových technológií a výrobkov. Hoci sú výsledky modelovania orientačné, vyplýva z nich, že hospodársky vplyv sa zvýši aspoň o ďalších 25 – 60 % v dôsledku týchto účinkov.

Štúdia naznačuje, že v záujme čo najväčšieho využitia prínosu z týchto ďalších účinkov je potrebné posilniť činnosti transferu technológií v rámci projektu ITER. Skúsenosť z organizácie CERN a agentúry ESA preukazuje, že zriadenie efektívneho systému na transfer technológií trvá určitý čas, ale je nevyhnutné na zlepšenie vplyvu verejnej investície.

Spoločný podnik F4E už v priebehu roka 2017 spustil predbežné činnosti na zriadenie programu na transfer technológií v spolupráci s EUROfusion, pričom sa inšpiroval modelom ESA. V priebehu roku 2018 sa plánuje spustiť prvá fáza tohto programu.

2016 – Stratégia v oblasti boja proti podvodom

V nadväznosti na odporúčanie 3.5 Stratégie v oblasti boja proti podvodom spoločný podnik F4E prijal vo februári 2018 vlastný súbor ukazovateľov rizika podvodu v oblasti verejného obstarávania: varovné označenie. Účelom zoznamu varovného označenia je vymedziť ukazovatele, ktoré sú špecifické pre činnosti verejného obstarávania spoločného podniku F4E, na základe charakteristiky ponúk, trhovej analýzy a systémov verejného obstarávania s cieľom zvýšiť medzi zamestnancami zapojenými do verejného obstarávania informovanosť o kľúčových bodoch, ktoré sa majú overiť prostredníctvom verejného obstarávania.

Zoznam ukazovateľov sa považoval za predpoklad rozvoja nástroja IT v boji proti podvodom, ktorý mal uľahčiť monitorovanie opatrení spoločného podniku F4E v súvislosti s postupmi verejného obstarávania. V januári 2018 však z hodnotenia zložitosti vývoja nástroja, ktorý poskytuje všetky požadované funkcionality vyplynulo, že by to bolo pre spoločný podnik F4E ako jedinú agentúru EÚ príliš náročné.

V dôsledku toho sa uvažovalo o iných, jednoduchých a rýchlejších riešeniach, ktoré by rovnako poskytovali dostatočnú úroveň zabezpečenia a spoločný podnik F4E sa rozhodol navrhnúť vnútorný kontrolný zoznam na boj proti podvodom na základe svojho zoznamu ukazovateľov rizika podvodu v oblasti verejného obstarávania – varovné označenie. Kontrolný zoznam na boj proti podvodom bol prijatý v máji 2018 a nadobudol účinnosť 1. júla 2018. Ak sa uplatňuje, kontrolný zoznam bude vyplnený a podpísaný aspoň dvakrát počas životného cyklu verejného obstarávania (vo fáze zadávania zákazky a uzatvárania zákazky) dvomi rôznymi subjektmi, nezávisle od seba, úradníkom pre technické projekty a úradníkom pre verejné obstarávanie a zmluvy, a to s cieľom poskytnúť plnú transparentnosť. V prípade potreby môžu všetci zamestnanci prostredníctvom kontrolného zoznamu vzniesť varovné označenie vo všetkých životných cykloch obstarávania. Použitie kontrolného zoznamu sa v súčasnosti zavádza do vnútorných postupov spoločného podniku F4E zároveň s ďalšími zmenami, ktoré súvisia s projektom na zlepšenie verejného obstarávania.